AaB har fundet afløseren for Tom van Weert, der stoppede i klubben efter den seneste sæson. Det bliver 25-årige Milan Makaric fra Serbien. - Vi har fulgt ham nøje igennem foråret og har længe forsøgt at hente ham til klubben, for vi er sikre på, at han kommer til at score mål for AaB, siger sportschef Inge André Olsen. Milan Makaric kommer fra klubben FK Radnik  Surdulica, hvor han i de seneste to sæsoner har scoret 36 mål i 68 kampe - han blev endda topscorer i den serbiske liga i den forgangne sæson. Til sammenligning scorede van Weert 19 mål i 56 kampe i de seneste to sæsoner for AaB. - Milan er en dygtig afslutter og en hårdtarbejdende boksspiller, som vil være med til at skabe større konkurrence om vores forreste pladser, når han har fundet sig til rette i det nye miljø, vores klub naturligvis er for ham, udtaler Inge André Olsen. - Fantastisk at være her Den 185 centimeter høje serbiske angriber har fået en 4-årig kontrakt med AaB og overtager trøje nummer 9 fra Tom van Weert. - Jeg er meget stolt over at blive en del af en anerkendt og traditionsrig klub som AaB, og jeg mærker tydeligt, at klubben tror på mig. Det er fantastisk at være her, og jeg glæder mig til at gøre en indsats for klubben og fansene, siger Milan Makaric.

Opsummering:
Superliga-klubben AaB henter den serbiske angriber Milan Makaric til Nordjylland.